Bi Erldunda sy mer ufe Lasseter HWY yboge, wo üs zum Uluru / Ayers Rock het söue füehre. D schtrass het üs beidne nid so guet gfaue, wüu si weniger breit (ou in bezug ufe schtrassegrabe) u glychzytig schtercher befahre  isch gsy aus dr Stuart HWY. Aus entschädigung derfür hei mer bim hifahre bedingt dür d richtig vor schtrass einigermasse rüggewind gha. Am erschte abe hei mer üses lager z Mount Ebenezer ufgschlage. Das isch es roadhouse, wo are Yolngu-gmeinschaft ghört. Am nächschte morge sy mer yne, wüu mer üses zäut hei müesse lo uftoue u tröchne. Es het ir nacht effektiv gfore gha (e maa het mr in Alice Springs verzeut, dass das dr cheutischt winter syt langem syg; es syg 8°C ungerem durchschnitt). Mir sy auso es tee  go trinke, nachdäm üs dr chef het yglade. Ds roadhouse het e schöni galerie mit biuder u gägeschtänd, wo vo Aborigines sy gschaffe worde. D musig, wo isch gloffe, het üs beidne grad sofort gfaue. Si gfaut mer je lenger je besser - i ha mer d CD (Birrkuta - Wild Honey) schpeter in Melbourne gchouft. D gruppe heisst Yothu Yindi, das bedütet übrigens "ching u mueter". Am nächschte abe hei mer in Curtin Springs haut gmacht. Das isch näbe Barrow Creek ds zwöite sehr bemerkenswärte roadhouse. Do hanget zwar kes gäut a dr wang, derfür isch e "original Curtin Springs bullshit" a d wang gnaglet. U d lüt sy ou hie eifach zfride. Es het üs zwar chli überredigskunscht gchoschtet, aber schliesslech het dr choch am schpäte abe no bacon and eggs gchocht, ds typisch ouschtralische zmorge. Ou dohie sy mer d attrakzion gsy, wo e horde tourischte usemne bus isch gschtige. Am abe hei mer ufem campingplatz zäutlet. Unpowered sites, auso plätz ohni schtrom u gas sy gratis; derfür isch der bode öppe em wüeschtebode äbebürtig. Aber mir sy s üs jo mittlerwyle gwöhnt gsy.